Lietuvos gydytojų, dirbančių šeimos gydytojo komandoje, rekomendacijos šeimos medicinos institucijos veiksmingam paslaugų teikimui COVID-19 pandemijos laikotarpiu
Authors: Budrevičiūtė Aida , Raila Gediminas , Paukštaitienė Renata , Valius Leonas 
Published: December 2021

Tyrimo tikslas. Pateikti gydytojų, dirbančių šeimos gydytojo komandoje, rekomendacijas COVID-19 pandemijos iššūkių šeimos medicinai veiksmingam valdymui. Tyrimo metodai. Gydytojų (n = 191), dirbančių šeimos gydytojo komandoje, anoniminė apklausa, kuri atlikta nuo 2021 m. birželio 21 d. iki 2021 m. rugsėjo 17 d. Respondentai, prieš atsakydami į klausimyno klausimus, užpildė Informuoto asmens sutikimo formą. Šeimos gydytojų rekomendacijos veiksmingam šeimos medicinos institucijos paslaugų teikimui COVID-19 pandemijos metu suskirstytos į grupes pagal pirminės sveikatos priežiūros paslaugas teikiančių įstaigų (PSPPĮ) nuosavybės formą (privati, valstybinė) ir dydį (labai maža, maža, vidutinė, didelė), respondentų amžių ir lytį bei analizuotos pagal sveikatos paslaugų teikimo kokybinius kriterijus (kategorijų ir jų grupių kokybinė analizė). Rezultatai. Didesnėse PSPPĮ dirbantys respondentai išreiškė susirūpinimą dėl padidėjusio darbo krūvio pandemijos laikotarpiu. Pacientų srautų valdymas COVID-19 pandemijos laikotarpiu svarbus visoms PSPPĮ, nepriklausomai nuo to, kiek darbuotojų įstaigoje dirba. Labai mažoms PSPPĮ mažiau aktualus pacientų srautų valdymas nei didesnėms PSPPĮ. Respondentai, dirbantys didelėse PSPPĮ, rekomenduoja stiprinti registratūros darbą pandemijos laikotarpiu – suteikti daugiau funkcijų ir veiksmingiau valdyti pacientų srautus. Šeimos gydytojo komandos plėtra COVID-19 pandemijos laikotarpiu – gydytojų rekomendacija veiksmingam šeimos medicinos institucijos teikiamų paslaugų valdymui pandemijos metu. Pasitikėjimo gydytojo atliekamu darbu ir gydytojo gerovės didinimas – svarbūs aspektai gydytojo motyvacijos ir pasitenkinimo užtikrinimu įtemptu bei daug nežinomybės turinčiu COVID-19 pandemijos laikotarpiu. Biurokratijos mažinimas yra aktualesnis didesnėms PSPPĮ. Komunikacija su visuomene – rekomendacija, kurią nurodė dauguma respondentų. Technologinių paslaugų teikimo sprendimų tobulinimas aktualus visų PSPPĮ veiksmingai veiklai. Labai mažose PSPPĮ dirbantys gydytojai rekomenduoja skatinti sveikatos sektoriaus organizacijų bendradarbiavimą. Mažose ir vidutinėse PSPPĮ dirbantys gydytojai rekomenduoja tobulinti bendradarbiavimą su 2 ir 3 lygio medicinos specialistais. Labai mažose ir didelėse PSPPĮ dirbantys respondentai rekomenduoja tobulinti teisinį paslaugų reguliavimą ir įstatyminę bazę – daugiau aiškumo, mažiau painiavos ir chaoso. Išvados. 1. Gydytojų, dirbančių šeimos gydytojo komandoje, rekomendacijos veiksmingam šeimos medicinos institucijos paslaugų teikimui COVID-19 pandemijos laikotarpiu gydytojo darbo organizavimo lygmenyje apima gydytojo darbo krūvio mažinimą ir funkcijų plėtrą, gydytojo konsultacijų vadybos gerinimą (pacientų registraciją ir srautų valdymą, technologinių paslaugų teikimo sprendimų veiksmingą veiklą). 2. Respondentų rekomendacijos šeimos medicinos institucijos veiklai gerinti pandemijos laikotarpiu apima biurokratijos mažinimą, organizacijos vadybos gerinimą, gydytojo komandos plėtrą, medicinos specialistų bendradarbiavimo didinimą, pasitikėjimo gydytojo atliekamu darbu didinimą, gydytojo gerovės užtikrinimą, aiškaus teisinio pagrindo paslaugų teikimui užtikrinimą. 3. Pandemijos laikotarpiu respondentai rekomenduoja: įstatyminę bazę be painiavos (aiškesni ir trumpesni įstatymai, retesnis jų keitimas, paprastesnė keitimų paieška), sveikatos sektoriaus organizacijų bendradarbiavimo didinimą, informacijos apie COVID-19 sergamumą pateikimo gerinimą, paciento atsakomybės už savo sveikatos saugojimą didinimą, komunikacijos su visuomene gerinimą. 4. Atsakant į pagrindinę tyrimo hipotezę, nepriklausomai nuo PSPPĮ dydžio, šeimos gydytojo komandai teko susidurti su COVID-19 pandemijos iššūkiais: teisinio reguliavimo, gydytojo konsultacijos teikimo, pacientų vadybos, įstaigos vadybos, bendradarbiavimo, komunikacijos, plėtros sprendimais. Mažesnių PSPPĮ atstovai pabrėžė veiksmingesnį sveikatos sektoriaus įstaigų bendradarbiavimą pandemijos laikotarpiu. Didesnės PSPPĮ rūpinosi gydytojų gerove, pacientų registracija ir jų srautų valdymu, gydytojo darbo krūvio valdymu. Visoms PSPPĮ teko susidurti su technologiniais paslaugų teikimo sprendimais, biurokratijos mažinimu, veiksmingesne gydytojų konsultacijų vadyba.